**Ζωντανός στο Zonar’s του Γιώργου Παυριανού**

Το βιβλίο αυτό είναι ένα οδοιπορικό στο παρελθόν, ένα αφήγημα σαν αυτά που διαβάζαμε κάποτε στο Κλικ και το Downtown. Λογικό βέβαια αφού ο συγγραφέας ήταν αρθρογράφος για τα περιοδικά αυτά. Ξυπνάει μνήμες από εφηβεία, πρώτη νεότητα και απότομη ενηλικίωση μέσα από τα γνωστά πάρτι και στέκια της τότε κοσμικής Αθήνας, με όλες τις «παρενέργειες» που γνωρίζουμε.

Είναι όμως κι ένα ψυχογράφημα ενός ανθρώπου που ομολογουμένως τα λέει «έξω από τα δόντια», που δε φοβάται να τσαλακώσει την εικόνα του-κάθε άλλο μάλιστα- και που είναι δεινός συγγραφέας με ταλέντο στη σύνθεση αλλά και στον αυτοσαρκασμό. Ο Παυριανός τολμάει να πει όλα αυτά που οι περισσότεροι έχουμε σκεφτεί… Τα πορτραίτα γνωστών προσωπικοτήτων απομυθοποιούνται, η καθημερινότητα περιγράφεται ως δύσκολη και προκλητική, η επαγγελματική επιβίωση ένας αγώνας δρόμου.

Κυρίως όμως ο συγγραφέας έρχεται σε επαφή με τις δικές του σκοτεινές πτυχές, τους εθισμούς του που καταφέρνει να ξεπεράσει με τη δύναμη της πίστης και της μετάνοιας. Κάποιος πιο ρεαλιστής θα έλεγε ότι ξεπέρασε τον εθισμό του σε ουσίες και άλλες υπερβολές στην αποδοχή που εισέπραξε από τους μοναχούς του Αγίου Όρους…όμως αποδοχή είχε κι από τον κοινωνικό του περίγυρο ο Παύρης, ήταν γνωστός, συμπαθής και κοινωνικός… Γιατί δε θεραπευόταν? Τροφή για σκέψη;; Ίσως…αν το συνδυάσουμε και με την έμπνευση για ενασχόληση με το ίδιο το κείμενο της Αποκάλυψης…Προφητικό, μάλλον.

Και έτσι λοιπόν μετά την Αποκαθήλωση όλης της πολιτικής και κοινωνικής ζωής στην μεταπολεμική Ελλάδα, είμαστε εδώ Ζωντανοί στο Zonar’s, να θυμηθούμε τι έχουμε περάσει ως έθνος, χώρα και ως άνθρωποι… «Κι αν μας αντέξει το σχοινί, θα φανεί στο χειροκρότημα»… Μας άντεξε άραγε; Μας χειροκρότησαν; Μάλλον όχι είναι η απάντηση και στα δύο ερωτήματα..δυστυχώς….με την τραγική επικαιρότητα…

Κλείνοντας, κι ελαφρύνοντας κάπως το κλίμα, είναι η ζωή μας καφές και θυμοσοφίες… Όπως λέει και το γνωστό άσμα: «Μια εφηβεία επιεικής που γίνεται σαράντα….» και πενήντα μη σας πω…